Diari Oficial de la Generalitat Valenciana


Sumari del DOGV 5482, del 02-04-2007 (2007/4189)

ORDRE de 28 de març 2007, de la Conselleria d'Economia, Hisenda i Ocupació, per la qual es regulen i convoquen ajudes per a la realització d'accions de formació contínua dirigides a treballadors de determinats sectors industrials de la Comunitat Valenciana.
-----------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5482

Data del DOGV
:   02-04-2007

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2007/4189


Data del document
:   28-03-2007

Organisme emissor
:   Conselleria d'Economia, Hisenda i Ocupació

Tipus de document
:   Ordre

Descriptors 

:   * formació professional
    * suport econòmic
    * empresa industrial
    * indústria del calçat
    * indústria tèxtil
    * ajuda pública

En l'àmbit de les polítiques d'ocupació que desenvolupa la Generalitat i amb l'objectiu d'atendre l'actual situació econòmica i d'ocupació de determinats sectors productius de la nostra Comunitat, es fa necessari establir accions específiques de caràcter preventiu, que possibiliten als treballadors d'aquests sectors adquirir els coneixements professionals necessaris per a facilitar la seua ocupabilitat no sols en el seu mateix sector sinó també en altres activitats emergents en el seu àmbit territorial.  
Es tracta d'un enfocament nou respecte de les tradicionals accions de formació contínua, que pretén fomentar processos dirigits als treballadors en actiu d'aquests sectors, perquè després de les accions d'orientació i informació necessàries i de l'avaluació de les seues competències professionals, puga oferir-se als treballadors la possibilitat de ser formats en nous coneixements amb l'objectiu de facilitar la seua recol·locació en el territori en altres activitats emergents. En conseqüència, les accions complementàries i d'acompanyament a la formació continua que es preveuen en aquesta ordre serviran de base per a la determinació dels plans de formació dirigits a aquests mateixos treballadors.  
Les accions previstes ací se centren exclusivament en els treballadors dels sectors del tèxtil i de la confecció i de l'adobament i el calçat i podran ser desenvolupades per les organitzacions empresarials i sindicals més representatives de la Comunitat Valenciana.   
Per tot això, sentit el grup de treball del Consell Valencià de Formació Professional, i fent ús de les facultats que em confereixen la Llei 5/1983, de 30 de desembre, del Consell, i el Decret 112/2003, d'11 de juliol, del Govern Valencià, pel qual s'aprova el Reglament Orgànic i Funcional de la Conselleria d'Economia, Hisenda i Ocupació  
ORDENE  
Article 1. Objecte  
1. La present ordre té com a objecte regular la convocatòria de subvencions per al finançament de plans de formació contínua dirigits a treballadors dels sectors industrials de la Comunitat Valenciana del tèxtil i de la confecció, de l'adobament i del calçat, i per a la realització d'accions complementàries i d'acompanyament a la formació vinculades als indicats plans de formació.  
2. Les accions complementàries i d'acompanyament a la formació estaran dirigides a l'orientació, l'assessorament i el suport als treballadors d'aquests mateixos sectors, a fi de determinar les seues actuals competències professionals i, en conseqüència, definir les seues necessitats formatives en atenció a les activitats que generen o puguen generar ocupació en el seu àmbit territorial.  
3. Així mateix, podran subvencionar-se a l'empara d'aquesta ordre accions complementàries per a la difusió i promoció dels plans de formació contínua i de les accions d'orientació, d'assessorament i de suport anteriorment indicades, realitzades a l'empara de la present convocatòria o d'anteriors.  
4. Els plans de formació contínua a què es refereix l'apartat 1 d'aquest article, hauran d'atendre, preferentment, la realització d'accions formatives que siguen definides en les accions complementàries com a generadores d'ocupació, en l'àmbit territorial pròxim als treballadors dels esmentats sectors. En tot cas, la realització de les accions formatives incloses en els plans de formació s'ajustarà als àmbits formatius establits en la disposició addicional segona d'aquesta ordre.  
Article 2. Entitats beneficiàries  
1. Podran ser beneficiàries de les subvencions regulades en la present ordre, les organitzacions sindicals i empresarials més representatives de la Comunitat Valenciana. S'aplicarà el que preveu l'article 11.2 de la Llei 38/2003, de 17 de novembre, General de Subvencions.  
Les entitats beneficiàries hauran de subjectar-se als requisits assenyalats en l'article 13 de la Llei 38/2003 abans esmentada.  
2. No podran obtenir la condició de beneficiari/ària les entitats que es troben en alguns dels supòsits previstos en l'article 13.2 i 3 de la Llei 38/2003, de 17 de novembre, General de Subvencions  
Article 3. Treballadors beneficiaris de la formació contínua.  
Seran destinataris de les accions formatives desenvolupades a l'empara de la present ordre els treballadors de les empreses valencianes pertanyents als sectors industrials del tèxtil i la confecció, i de l'adobament i del calçat, d'acord amb el que s'assenyala en l'apartat sisé de l'Ordre TAS/2783/2004, de 30 de juliol.  
Article 4. Termini de sol·licitud  
El termini per a sol·licitar les ajudes previstes en aquesta serà de vint dies naturals a comptar des de l'endemà de la publicació de la present ordre en el Diari Oficial de la Comunitat Valenciana.  
Articule 5. Documentació  
1. Les sol·licituds s'ompliran en els models normalitzats que es corresponguen amb les iniciatives subvencionables a l'empara de la present convocatòria, que estaran a disposició de les entitats sol·licitants en la pàgina webb del SERVEF.   
2. Les sol·licituds hauran d'acompanyar-se amb la documentació següent:  
a). Poder bastant en dret que acredite les facultats del firmant de la sol·licitud.  
b). Fotocòpia de la targeta d'identificació de l'entitat i del document d'identitat de la persona que actua en nom i representació de la persona jurídica sol·licitant.  
c). Fotocòpia dels estatuts legalitzats com cal.  
d). Documentació acreditativa de la inscripció de l'entitat en el registre administratiu corresponent.  
e). Documentació acreditativa de la seua representativitat.  
f). Declaració de no trobar-se sotmesa a alguna de les circumstàncies establides en l'article 13, apartats 2 i 3 de la Llei 38/2003, de 17 de novembre, General de Subvencions.  
g). Certificats de trobar-se al corrent del compliment de les obligacions tributàries i amb la Seguretat Social la validesa dels quals haurà d'estendre's a la data d'atorgament de la subvenció.  
3. En el cas de plans de formació s'acompanyarà, a més, amb el pla de formació que haurà de contenir, almenys, la informació assenyalada en l'apartat huité, punt dos, de l'Ordre TAS/2.783/2004, de 30 de juliol.  
4. En el cas d'accions complementàries i d'acompanyament a la formació s'acompanyarà, a més, amb el que preveu l'apartat nové de l'Ordre TAS/2.782/2004, de 30 de juliol.  
Article 6. Procediment de concessió.  
La concessió de les subvencions previstes en la present ordre s'efectuarà en règim de concurrència competitiva.  
Article 7. Instrucció i valoració  
1. Correspondrà la instrucció dels expedients a la Direcció General de Formació i Qualificació Professional.  
2. Un grup de cinc tècnics del SERVEF, designats pel director general de Formació i Qualificació Professional, valorarà els expedients presentats, d'acord amb els criteris següents:  
a) amb relació a les accions formatives:  
- definició dels seus objectius i continguts, d'acord amb el que estableix l'article primer de la present ordre.  
- instal·lacions, mitjans didàctics i material previst  
- capacitat acreditada de l'entitat sol·licitant per a desenvolupar el pla presentat  
Els dos primers criteris tindran un pes del 40% de la valoració total cada un, i el tercer un 20%.  
b) amb relació a les accions complementàries i d'acompanyament:  
- Plantejament general i disseny de l'acció, d'acord amb el que estableix l'article primer de la present ordre. Per a les accions de promoció i difusió, es valoraran prioritàriament les que en el desenvolupament es preveja la realització i participació conjunta de les organitzacions sindicals i empresarials.  
- Equip de personal tècnic  
- Pressupost  
El primer criteri tindrà un pes del 50% de la valoració total; el segon criteri tindrà un pes del 40% de la valoració total, i el tercer criteri tindrà un pes del 10% de la valoració total.  
Article 8. Determinació de l'import de la subvenció  
1. La subvenció a concedir als plans de formació es determinarà tenint en compte:  
- el pressupost fixat per a aquest tipus d'accions en l'article onze d'aquesta ordre.  
- el conjunt de subvencions sol·licitades tant per les organitzacions sindicals com per les empresarials  
- els mòduls econòmics fixats en l'annex II de l'Ordre TAS/2.783/2004, de 30 de juliol.  
2. La subvenció a concedir a les accions complementàries i d'acompanyament es determinarà tenint en compte:  
- el pressupost assignat.  
- el conjunt de projectes a finançar.  
Article 9. Proposta de resolució i reformulació de sol·licituds  
1. A la vista de l'expedient, l'òrgan instructor formularà una proposta de resolució provisional motivada com cal, que serà sotmesa al tràmit d'audiència de l'entitat sol·licitant perquè, en el termini màxim de deu dies, presente les al·legacions que crega oportunes.  
2. Quan l'import de la subvenció en la proposta de resolució provisional siga inferior al que figura en la sol·licitud presentada, s'instarà al beneficiari perquè en el termini indicat en l'apartat anterior accepte l'ajuda la concessió de la qual es proposa i es reformule el pla de formació o l'acció complementària i d'acompanyament a la formació a la quantia de la proposta de resolució.  
3. Tenint en compte el que ha al·legat el sol·licitant en el tràmit d'audiència i, si és el cas, la reformulació del pla de formació o el projecte, l'òrgan instructor formularà la proposta de resolució definitiva, així com, per al cas dels plans de formació, el contracte programa a subscriure, que regularà els continguts assenyalats en l'article quinze del Reial Decret 1.046/2003, d'1 d'agost, pel qual es regula el subsistema de formació professional contínua.  
Article 10. Resolució  
A la vista de la proposta de resolució definitiva, la directora general del SERVEF resoldrà el procediment.  
1. El termini màxim per a resoldre i notificar la resolució del procediment no podrà excedir quatre mesos, comptats des de la data de publicació de la present ordre. Si transcorregut aquest termini no s'haguera dictat una resolució, la sol·licitud podrà entendre's desestimada per silenci administratiu, de conformitat amb el que preveu l'article 44.1 de la Llei 30/1992, de 26 de novembre, de Règim Jurídic de les Administracions Publiques i del Procediment Administratiu Comú, en la redacció donada per la Llei 44/1999, de 13 de gener, en relació amb el que disposa l'article 55 de la Llei 9/2001 de 27 de desembre, de Mesures Fiscals, de Gestió Administrativa i d'Organització de la Generalitat Valenciana, i això sense perjuí que subsistisca l'obligació legal de resoldre sobre la sol·licitud presentada.  
En el cas de plans de formació, la resolució revestirà la figura de contracte-programa, que implicarà un tancament convencional de l'expedient, d'acord amb l'article 88 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
2. Les resolucions dictades per la directora general del SERVEF a l'empara de la present ordre esgoten la via administrativa, i contra aquestes podrà interposar-se un recurs contenciós administratiu en el termini de dos mesos, comptats des de l'endemà de la notificació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs que es considere procedent.  
Article 11. Pressupost per al finançament de les activitats subvencionables.  
Per a atendre les subvencions que es concedisquen a l'empara de la present ordre es destina un import màxim de 4.000.000 Euros a càrrec de la línia pressupostària T5644000, Contracte programes formació contínua. (RD 1.046/03) (PIO) i un import màxim de 2.300.000 euros a càrrec de la línia pressupostària T5643000, Accions complementàries i d'acompanyament a la formació contínua (RD 1.046/03) ambdós del subprograma 322.52 "Formació Professional Ocupacional i Contínua", inclòs en el pressupost del SERVEF per al present exercici.  
Article 12. Bestretes  
Una vegada dictada la resolució de concessió i quan es procedisca a l'inici de les actuacions subvencionades es podrà anticipar a l'entitat beneficiària fins al 100% de la subvenció concedida, sense necessitat de prestar cap garantia en el cas dels contractes programes.  
Article 13. Termini de realització dels plans de formació i de les accions complementàries.  
Els plans de formació i les accions complementàries i d'acompanyament realitzades a l'empara de la present ordre podran executar-se fins al 31 de juliol de 2008.  
Article 14. Execució dels plans de formació  
1. Les entitats beneficiàries hauran de remetre al SERVEF la comunicació d'inici de la formació que desenvoluparan, almenys 7 dies naturals abans de l'inici de cada un dels grups/accions de formació, especificant-ne lloc, data i horari de la realització, per a això utilitzaran el model normalitzat, que podrà obtenir-se a través de la pàgina web del SERVEF (www.servef.es).  
2. Així mateix, i fins al segon dia inclusivament del començament de l'acció formativa o grup, haurà de remetre's al SERVEF, segons el model normalitzat que podrà obtenir-se a través de la pàgina web del SERVEF (www.servef.es), la relació dels participants  
3. L'execució del pla de formació es desenvoluparà tenint en compte el que estableix el capítol quart de l'Ordre TAS/2.783/2004, de 30 de juliol.  
4. Els treballadors participants en les accions formatives i que hagen finalitzat aquestes, rebran de l'entitat beneficiària un diploma acreditatiu en què com a mínim es facen constar la denominació de l'acció, els continguts formatius, els dies en què s'ha desenvolupat i les hores de formació rebudes.   
Article 15. Subcontractació  
Podrà subcontractar-se la realització de les accions subvencionades a càrrec de la present ordre fins a un 85% de l'import d'aquestes.  
Article 16. Comissió mixta de seguiment dels Contractes programes.  
1. Per a la difusió, l'avaluació i el seguiment de les accions de formació contínua incloses en el pla de formació a desenvolupar, així com per a la resolució dels dubtes que pogueren sorgir en la interpretació d'aquest, en cada contracte programa es designarà una Comissió Mixta de Seguiment que estarà integrada per tres representants de la Direcció General de Formació i Qualificació del SERVEF, i tres representants de l'entitat beneficiària.  
2. Exercirà les funcions de Presidència d'aquesta Comissió, un dels membres designats per part del SERVEF.  
3. La Comissió Mixta de Seguiment es reunirà, almenys, una vegada cada sis mesos i, extraordinàriament, quan ho sol·licite qualsevol de les parts.   
4. Seran funcions d'aquesta Comissió:  
a) Analitzar i valorar el desenvolupament del pla de formació.  
b) Acordar, si és el cas, variacions no substantives relatives a aspectes tècnics o formals del pla o plans de formació aprovats.  
En tot cas, per a l'adopció d'aquests acords es requerirà majoria dels membres de cada una de les parts.  
c) Analitzar els resultats obtinguts en l'execució i avaluació de les accions formatives.  
En tot allò no regulat en aquest article referit a la composició de la Comissió per a la realització de les sessions i deliberació dels acords caldrà ajustar-se al que preveu l'article 26 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, que regula el funcionament dels òrgans col·legiats.  
Article 17. Liquidació econòmica de la subvenció  
1. Per a procedir a la liquidació final de la subvenció, el beneficiari haurà d'omplir i remetre al SERVEF la documentació justificativa a través de l'aplicació informàtica que es facilite.  
2. Aquesta justificació haurà de remetre's en el termini màxim de dos mesos a partir de la finalització del corresponent pla, o acció complementària.  
3. No podrà realitzar-se el pagament de la subvenció mentre el beneficiari no es trobe al corrent en el compliment de les obligacions tributàries i davant de la Seguretat Social o siga deutor per resolució de reintegrament.  
Article 18. Reintegrament de les subvencions  
1. Les subvencions atorgades a l'empara d'aquesta norma podran ser objecte de reintegrament total o parcial, comprés l'interés de demora des del moment del pagament d'aquelles fins a la data en què s'acordre la procedència del reintegrament, en els supòsits establits en l'article 37 de la Llei 38/2003, de 17 de novembre, General de Subvencions i en els d'incompliment de les obligacions establides en la present ordre, tot això sense perjuí de la normativa aplicable en matèria d'infraccions i de sancions.  
2. La directora general del SERVEF o òrgan en què delegue, dictarà una resolució en el termini màxim de 12 mesos des de la data de l'acord d'iniciació en la qual exigirà, si és procedent, el reintegrament. Contra l'esmentada resolució es podrà interposar un recurs de reposició en els termes arreplegats en els articles 114 i 115 de la Llei 30/1992, de 26 de novembre, modificada per la Llei 4/1999, de 13 de gener, de Règim Jurídic de les Administracions Públiques i del Procediment Administratiu Comú  
Article 19. Seguiment, control i avaluació de les activitats subvencionades.  
El SERVEF realitzarà el seguiment, el control i l'avaluació de les accions subvencionades a càrrec de la present ordre segons el que estableixen les ordres TAS/2.782/2004 i TAS/2.783/2004, de 30 de juliol.  
DISPOSICIONS ADDICIONALS   
Primera  
En allò no previst en la present ordre, s'aplicaran les ordres TAS/2.782/2004 i TAS/2.783/2004, de 30 de juliol, la Llei 38/2003, de 17 de novembre, General de Subvencions, el Reial Decret 887/2006, de 21 de juliol, així com la normativa autonòmica en vigor continguda en el Decret Legislatiu de 26 de Juny de 1991, del Consell de la Generalitat, pel qual s'aprova el Text Refós de la Llei d'Hisenda Pública Valenciana.  
Segona  
1. Els Plans de Formació Contínua que s'executen a l'empara d'aquesta convocatòria, hauran d'estar dirigits a la formació dels treballadors en els àmbits formatius que s'indiquen a continuació:  
a) Producció i distribució d'energies.  
b) Hostaleria.  
c) Transport, emmagatzemament i comunicacions.  
d) Activitats sanitàries i de servicis socials.  
e) Altres activitats socials i de servicis prestats a la comunitat; servicis personals.  
f) Construcció.  
2. L'anterior relació d'àmbits formatius podrà ser ampliada mitjançant un acord de la Comissió Mixta prevista en l'article 15 d'aquesta ordre.  
DISPOSICIÓ FINAL  
Primera  
La present ordre entrarà en vigor el dia que es publique en el Diari Oficial de la Comunitat Valenciana.  
Segona  
Es faculta la directora general del SERVEF per a dictar totes les instruccions que siguen necessàries per al desenvolupament i l'execució del que disposa la present ordre. En aquestes instruccions es concretaran els continguts mínims de les memòries d'execució de les accions complementàries subvencionades d'acord amb la present ordre.  
Tercera  
Contra el present acte, que posa fi a la via administrativa, els interessats podran interposar un recurs contenciós administratiu en el termini de dos mesos, comptats des de l'endemà de la publicació, davant de la Sala Contenciosa Administrativa del Tribunal Superior de Justícia de la Comunitat Valenciana, d'acord amb el que preveuen els articles 10.1.a) i 46.1 de la Llei 29/1998, de 13 de juliol, Reguladora de la Jurisdicció Contenciosa Administrativa, o, potestativament, un recurs de reposició davant d'aquest mateix òrgan en el termini d'un mes, computat en els termes ja dits, segons el que disposen els articles 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú. Tot això sense perjuí que es puga interposar qualsevol altre recurs dels previstos en la legislació vigent.  
València, 28 de març de 2007.  
El conseller d'Economia, Hisenda i Ocupació,  
GERARDO CAMPS DEVESA